സ്മൃതിപഥങ്ങളിലെ ഗാന്ധിയന് തേജസ്സ് കോണ്ഗ്രസ് എസിന്റെ സംസ്ഥാന പ്രസിഡന്റ് എന്ന നിലയ്ക്ക് വരദരാജന്നായരുടെ ത്യാഗപൂര്ണമായ പ്രവര്ത്തനങ്ങള് എന്നും ആവേശമാണ്. തൊഴിലാളി സംഘാടകനെന്ന നിലയ്ക്ക് തൊഴിലാളി പ്രസ്ഥാനങ്ങള്ക്കെല്ലാം മാതൃകയായിരുന്നു ആ നേതൃത്വം. രാജകീയ കുടുംബപശ്ചാത്തലം ഉണ്ടായിരുന്നെങ്കിലും അദ്ദേഹത്തിന്റെ പോരാട്ടം സ്വാതന്ത്ര്യസമരസേനാനി, തൊഴിലാളി നേതാവ് എന്നീ നിലകളിലായിരുന്നു. തനതായ സംഭാവനകള് സമൂഹത്തിന് നല്കുകയും ചെയ്തു. തിരുവനന്തപുരം നഗരസഭയുടെ മേയര്, സംസ്ഥാന ധനമന്ത്രി എന്നീ നിലകളില് ഭരണരംഗത്തും അദ്ദേഹം തിളങ്ങി. സന്തതസഹചാരികളും നേതാക്കളുമായിരുന്ന പലരും രാഷ്ട്രീയമായി കൈക്കൊണ്ട തീരുമാനത്തോട് വിയോജിച്ചുകൊണ്ട് കോണ്ഗ്രസ് എസിന്റെയും ഇടതുപക്ഷ ജനാധിപത്യ മുന്നണിയുടെയും രാഷ്ട്രീയനിലപാടുകള്ക്ക് ഒപ്പം നില്ക്കാന് അദ്ദേഹത്തിന് ഒരിക്കലും പ്രയാസം ഉണ്ടായിട്ടില്ല. ഗാന്ധിയന് ആദര്ശങ്ങളും മൂല്യങ്ങളും തന്റെ ജീവിതത്തില് കൈവിടാതെ അന്ത്യകാലംവരെ നിലയുറപ്പിച്ച അജയ്യനായി അദ്ദേഹം ചരിത്രത്തിന്റെ ഭാഗമായി ഇന്നും ജീവിക്കുന്നു. ലോകത്തിലെ ഏറ്റവും വലിയ ജനാധിപത്യ, മതനിരപേക്ഷ, പരമാധികാര രാഷ്ട്രം സങ്കീര്ണവും അപകടകരവുമായ സാഹചര്യംകൊണ്ട് ഭയവിഹ്വലമാണ്. രാഷ്ട്രത്തിന്റെ ചരിത്രവും ചരിത്രം സൃഷ്ടിച്ച മഹാരഥന്മാരെയും വികലമാക്കി, വികൃതമാക്കി മറ്റൊരു ചരിത്രം രേഖപ്പെടുത്താനുള്ള ദേശീയവിരുദ്ധമായ നീക്കമാണ് ഇന്ന് കേന്ദ്ര ഭരണാധികാരികള് നടത്തുന്നത്. ലോകാരാധ്യനായ നമ്മുടെ രാഷ്ട്രപിതാവ് ഗാന്ധിജിയുടെ ഘാതകനെ ചരിത്രപുരുഷനായി ചിത്രീകരിക്കാനും നാട്ടിലുടനീളം പ്രതിമകളും ക്ഷേത്രങ്ങളും പണിയാനും ലോക്സഭയില് ഭരണകക്ഷി എംപി പറഞ്ഞപ്പോള് പ്രതിഷേധമുയര്ത്തിയത് ഇടതുപക്ഷ കക്ഷികള്മാത്രം. കോണ്ഗ്രസ് ഐ സുഹൃത്തുകള് കാണിച്ച നിസ്സംഗത ഗാന്ധിജിയെ നിന്ദിക്കുന്നവര്ക്ക് സഹായകമായി. ഉത്തരേന്ത്യയില് ഗാന്ധിവധം വര്ഗീയ സംഘടനകള് ആഘോഷിച്ചു. ഗാന്ധിജിയുടെ കോലംകെട്ടി നിറയൊഴിച്ചു. മധുരപലഹാര വിതരണം ചെയ്തു. അവര്ക്കെതിരെ പ്രതിഷേധം പോകട്ടെ അപലപിക്കാന്പോലും പ്രധാനമന്ത്രിക്ക് കഴിഞ്ഞില്ല. എന്നാല്, ഗാന്ധി രക്തസാക്ഷിദിനം രക്തസാക്ഷ്യം എന്ന പേരില് ഒരു വര്ഷം ഗാന്ധിയന്മൂല്യങ്ങള് പ്രചരിപ്പിച്ചത് കേരളവും മുഖ്യമന്ത്രി പിണറായി വിജയനുമാണ്. ദേശാഭിമാനികളെ വേദനിപ്പിക്കുന്ന തരത്തില് നിരവധി കാര്യങ്ങള് വര്ഗീയവാദികള് നടത്തിവരുന്ന ഈ വര്ത്തമാനകാലത്ത് ഗാന്ധിജിയുടെ സ്വാതന്ത്ര്യസമര കാഹളംകേട്ട് രംഗത്തിറങ്ങിയ വരദരാജന്നായരുടെ സ്മരണകള് നമുക്ക് കരുത്ത് പകരട്ടെ.